ועדת הכנסת, כנסת 19, פרוטוקול מספר 46, 2013-11-04 11:00

יריב לוין: אני לא יודע איך זה נשמע מבחינתך, מבחינתי זה נשמע כמו עובדה.

יריב לוין: על מנת שנוכל לשחרר את זאב אני מציע שנתחיל בתוספת לסדר היום, שעניינה הבקשה שהגיעה מהממשלה להקדמת הדיון בהצעת חוק ליישום הפרוטוקול בדבר זכויות יתר וחסינויות יתר של הארגון האירופי למחקר גרעיני, התשע"ד-2013.

יריב לוין: באופן חריג, יש בקשה לפטור מכל הקריאות משום שהעניין נדרש לביצוע בתוך שבוע, אני מבין, על מנת לאפשר לישראל להיות שותפה לתהליך המחקר החשוב הזה.

יריב לוין: זאב, אם אפשר, במשפט או שניים.

זאב אלקין: אדוני היושב-ראש, מדובר על הצעת חוק ליישום הפרוטוקול בדבר זכויות יתר וחסינויות של הארגון האירופי למחקר גרעיני, הידוע בשם CERN.

זאב אלקין: מדינת ישראל עברה דרך מאוד ארוכה ופתלתלה בדרך להיות חברה מלאה בארגון הזה.

זאב אלקין: לשמחתנו, עברנו כמה משוכות, ביניהן גם המשוכות הפוליטיות שהיו וגם משוכות תקציביות.

זאב אלקין: אנחנו עומדים היום לקראת הצירוף לארגון.

זאב אלקין: הדבר האחרון שאנחנו חייבים לעמוד בו כדי שנצטרף לארגון הזה עד סוף השנה זה החקיקה האמורה, כי לפי הכללים של CERN כל מדינה חייבת לחוקק את זכויות היתר והחסינויות של הארגון ועובדיו, שעוגנו במסגרת פרוטוקול מיוחד.

זאב אלקין: היות שלא היינו חברים מלאים עד עכשיו, נתנו חלק גדול מאוד מהזכויות האלה דרך צו - מה שיכולנו לתת, מה שלא מתייחס לעובדים הישראלים ולחברים הישראלים.

זאב אלקין: כדי לעלות לדרג חבר, כדי שיוכלו להצביע עלינו, אנחנו חייבים לסיים את החקיקה עד 15 בנובמבר – וכאן מגיע עניין הדחיפות.

זאב אלקין: הפעם זה מחייב חקיקה ראשית, אי אפשר לפתור את זה דרך הצו.

זאב אלקין: לצערי, לא הגענו קודם לכנסת כי לא היתה החלטה סופית של CERN שמקבלים אותנו.

זאב אלקין: ההחלטה הזאת התקבלה רק במהלך חודש ספטמבר ורק זה מה שאפשר לממשלה לגשת למלאכת החקיקה.

זאב אלקין: היות שמדובר על תהליך חקיקתי שצריך לסיים אותו בתוך שבוע ימים, באופן חריג מאוד אנחנו מבקשים מוועדת הכנסת פטור מחובת הנחה בכל הקריאות ומבקשים מהכנסת שיתוף פעולה.

זאב אלקין: אם נצליח לעמוד ביעד הזה, 15 בנובמבר, בהצבעה הקרובה שמתוכננת להיות על החברות שלנו נוכל למצוא את עצמנו עד סוף השנה חברים בארגון הזה.

זאב אלקין: זו כמובן תרומה גדולה למחקר הישראלי, וזה משמח שיש מקומות באירופה שרוצים אותנו.

יריב לוין: בניגוד לנבואות החורבן.

יריב לוין: רבותי, הערות?

יריב לוין: התייחסויות?

יריב לוין: חבר הכנסת גטאס, בבקשה.

באסל גטאס: רציתי לשאול אם לפי התקנות של הארגון הזה אפשר להצטרף אליו מבלי לחתום על האמנה למניעת הפצת נשק גרעיני.

זאב אלקין: אתה מוזמן ללמוד את הפרוטוקול ותראה.

זאב אלקין: הצעת החוק שמובאת בפני הכנסת פחות או יותר חוזרת על הדרישות של הפרוטוקול.

זאב אלקין: אני מקווה, אם ועדת הכנסת תאשר את זה, היא תבוא היום למליאה.

זאב אלקין: החוק עוסק בנושא משפטי בלבד, הוא לא עוסק בנושאים מדיניים.

זאב אלקין: הוא עוסק בזכויות היתר וחסינויות יתר שיש לארגון ולעובדיו, לפי כללי הארגון לגבי כל המדינות החברות בו.

יריב לוין: מי בעד הבקשה לפטור בכל שלוש הקריאות?

יריב לוין: מי נגד?

יריב לוין: מי נמנע?

יריב לוין: בעד – 13

יריב לוין: נמנעים – 1

יריב לוין: תודה.

יריב לוין: ברוב של 13 בעד, אין מתנגדים ונמנע אחד הבקשה אושרה.

יריב לוין: תודה רבה.

יריב לוין: אנחנו חוזרים לסדר היום המקורי.

יריב לוין: ראשית נעבור להצעה בדבר הקמת ועדה לעניין דיון בהצעת חוק יסוד: משאל עם (מ/794) והצעת חוק יסוד: משאל עם (פ1551/19).

יריב לוין: במליאה נשמעו הצעות להעביר לוועדת המדע והטכנולוגיה או לוועדת הכנסת.

יריב לוין: לאחר שבאתי בדברים עם ראשי הוועדות הרלוונטיות ובהתאם להסדר שהיה עד היום בעניין הזה - ושלדעתי ונכון להמשיך לנהוג בו - הן בכנסת ה-17 והן בכנסת ה-18, הנושא של משאל עם נדון בוועדה משותפת של ועדת הכנסת וועדת החוקה.

יריב לוין: לטעמי, נכון שכך נעשה ונשמור על אותו נוהג ואותו נתיב גם הפעם.

יריב לוין: אני מציע את ההרכב הבא: מטעם ועדת החוקה חוק ומשפט יכהנו אלעזר שטרן, אורית סטרוק, דוד רותם, אברהים סרסור ויריב לוין, שיהיה גם היושב-ראש; מטעם ועדת הכנסת – יצחק וקנין, צחי הנגבי, יפעת קריב, יצחק הרצוג ואילן גילאון.

יריב לוין: הניהול הטכני של הוועדה, כפי שנעשה גם בכנסות ה-17 וה-18, ייעשה על-ידי ועדת הכנסת על מנת לאפשר הרכב ייצוגי ורחב.

יריב לוין: נוצר מצב שאני - - -

דוד רותם: למה בראשותו של יריב לוין?

יריב לוין: כי כך סוכם.

דוד רותם: בין מי למי?

יריב לוין: בין ראשי המפלגות.

משה גפני: אתנו לא סוכם.

יריב לוין: השותפות בקואליציה, חבר הכנסת גפני.

יריב לוין: הערות והתייחסויות, בבקשה.

דב חנין: תודה, אדוני היושב-ראש.

דב חנין: אני מתנגד להצעה בשני מישורים.

דב חנין: במישור הראשון, סדרי עבודתה ותקינות עבודתה של הכנסת.

דב חנין: אנחנו מדברים הפעם, להבדיל מהפעמים הקודמות, בהצעת חוק שעוסקת אך ורק בתיקון חוק יסוד.

דב חנין: זו ההצעה.

דב חנין: תיקוני חוקי יסוד תמיד נידונים בוועדת החוקה ולא בכל מיני קומבינות אחרות שהקואליציה ממציאה כדי להקל על עצמה את עבודתה.

דב חנין: אני אומר את הדברים כי אני רוצה להזכיר לכם שבנושא אחר - חוק המשילות – אני הצעתי ועדה משותפת, כי חוק המשילות אכן עוסק גם בחוק יסוד, שזה עניין של ועדת חוקה, אבל גם עוסק בעניינים שהם עניינים תקנוניים מובהקים של הכנסת, כמו: איך מציעים אי-אמון, באיזו צורה, באיזו מתכונת, באיזה ימים וכדומה.

דב חנין: הרוב בוועדת הכנסת דחה את ההצעה של ועדה משותפת.

דב חנין: הלכנו לוועדת חוקה ואנחנו עוסקים בוועדת החוקה, בניגוד לכל נורמה, גם בעניינים תקנוניים של הכנסת.

דב חנין: הכול כי זה היה, כנראה, נוח לקואליציה מאיזשהו שיקול.

דב חנין: אי-אפשר לשבש באופן שיטתי את עבודתה של הכנסת.

דב חנין: אני אומר את הדברים כי מאוד חשוב לי להגיד שההתנגדות שלי – לא אז ולא עכשיו - לא באה מטעמים פרסונליים כאלה או אחרים או התנגדות לוועדת החוק או התנגדות לוועדת הכנסת או התנגדות ליושב-ראש כזה או אחר.

דב חנין: כפי שקודם הייתי בעמדה שבנושא ההוא נדרשה ועדה משותפת, מכיוון שאכן מדובר גם בנושאים של חוקה וחוקי יסוד וגם בנושאים של תקנון הכנסת והתנהלותה, שהם נושאים מובהקים של ועדת הכנסת, כך הפעם אני אומר, כיוון שהפעם אנחנו עוסקים אך ורק בענייני חוקה זה צריך להגיע לוועדת החוקה.

דב חנין: לא כמחמאה דווקא לחבר הכנסת רותם - - -

יריב לוין: מותר, זה בסדר.

דב חנין: מותר, בהחלט, וגם ראוי לפעמים לעשות את זה.

דב חנין: רק אני אומר שהפעם אני עושה את זה לא מתוך גישה אישית כזאת או אחרת אלא מתוך זה שאנחנו צריכים להקפיד על צורת העבודה והמתכונת של עבודת הכנסת ולא כל פעם להתאים את הכלים הפרלמנטריים שלנו לנוחיות קוניוקטורלית כזאת או אחרת.

דב חנין: זה המישור הראשון.

דב חנין: המישור השני נוגע להרכב הוועדה.

דב חנין: אני חושב שההרכב הזה לא נכון, לא ראוי ולא מתאים, בין היתר, כי בוועדה משותפת כזאת גם אנחנו לא נמצאים.

יריב לוין: אבל מה אפשר לעשות?

יריב לוין: יש לכם ארבעה מנדטים, אתם לא יכולים לשבת בכל ועדה.

יריב לוין: יש כאן נציג של סיעת רע"מ-תע"ל, יש כאן נציג של מרצ – זה בסדר גמור.

יריב לוין: הרי אם הייתי מכניס נציג שלכם היו באים מרע"מ-תע"ל ואומרים הפוך.

יריב לוין: לא ניתן.

דב חנין: אני בעד שיהיו נציגים מרע"מ-תע"ל.

דב חנין: אני בכלל לא אמרתי - - -

יריב לוין: אי-אפשר.

יריב לוין: אין זכות קנויה לסיעה של ארבעה מנדטים לשבת בכל ועדה, בשם הרכב מספרי שלא תסתכל על זה.

דב חנין: לא דיברתי על זכות קנויה.

דב חנין: דיברתי על הרכב פוליטי.

יריב לוין: ההרכב הוא לא פוליטי.

יריב לוין: ההרכב תואם עם חבר הכנסת הרצוג, שעשה כמיטב יכולתו לפשר, ולא הצליח בכל המקומות.

יריב לוין: אי-אפשר, רבותי.

יצחק הרצוג: דרשתי ועדה יותר גדולה.

יריב לוין: אתה קיבלת ועדה יותר גדולה ממה שהוצע בהתחלה.

יצחק הרצוג: רציתי לאפשר גם ליהדות התורה להיות מיוצגים.

יריב לוין: מאה אחוז, אבל אי-אפשר.

יריב לוין: שיקבלו 12 מנדטים, אז יהיה ייצוג לכל סיעה.

דב חנין: אני יודע שחבר הכנסת הרצוג עשה ועושה כמיטב יכולתו, ויש לי הרבה הערכה - - -

יריב לוין: גם הלכנו לקראתו.

יריב לוין: זה לא שהתעלמנו מבקשתו.

דב חנין: יש לי הרבה הערכה אליו כמתאם עבודת האופוזיציה, אבל - - -

יצחק הרצוג: גם הלכתי ליושב-ראש וביקשתי להגדיל את הוועדה.

דב חנין: נכון.

דב חנין: ואני מצרף את קולי לאותה דרישה עקרונית, שכבר עלתה בשיחות אתך, להרחיב עוד יותר את הרכב הוועדה - -

יריב לוין: לא, אי- אפשר.

דב חנין: - - כדי לומר את הדברים ולהרחיב את הוועדה בהקשר הזה.

דב חנין: לחילופין, אדוני היושב-ראש, הייתי מבקש שייקבע שבוועדה הזו יהיה הסדר של ממלא מקום, שבו במקום חבר הכנסת צרצור - - -

יריב לוין: זה לא מפריע לי.

יצחק הרצוג: אני בעד, אני גם ביקשתי - - -

<קריאה: לא שמענו את הסיפא של הדברים.

דב חנין: ההצעה היא שלחבר הכנסת צרצור יהיה ממלא מקום מסיעת חד"ש.

אורי מקלב: לא, לא.

אורי מקלב: לא רוצים את הטובה הזאת - - -

יריב לוין: חבר הכנסת מקלב, תודה.

יריב לוין: חבר הכנסת חנין, אני שואל שאלה טכנית כדי שלא נטעה.

יריב לוין: יש לכם נציג בוועדת החוקה?

יריב לוין: כי ממלא המקום של מבר הכנסת צרצור חייב להיות חבר בוועדת החוקה.

יריב לוין: אם יש נציג - אני מסכים.

יריב לוין: אני פשוט לא יודע, שלא נטעה בעניין הזה.

דב חנין: אומר את הדברים בזהירות, כי הרכב הוועדות משתנה כל כך הרבה.

דב חנין: נדמה לי שכרגע חבר הכנסת צרצור הוא חבר בוועדת החוקה על מכסת חד"ש.

יריב לוין: זה יכול להיות, אבל זה לא משנה.

יריב לוין: חייב להיות חבר בוועדה.

יצחק הרצוג: חבר הכנסת צרצור הוא חבר - - -

דב חנין: הוא חבר בוועדת החוקה מטעם חד"ש.

יצחק הרצוג: בסדר, זה הסדר.

יריב לוין: הוא חבר?

יריב לוין: מצוין.

יריב לוין: אנחנו נמנה את חנא סוייד כממלא מקום של חבר הכנסת צרצור, לבקשתו של חבר הכנסת חנין.

יריב לוין: אין שום בעיה, בהחלט בסדר.

יריב לוין: חבר הכנסת גפני, רצית לדבר.

משה גפני: אני לא זוכר מקרה כזה, של הקמת ועדה משותפת באופן הזה.

יריב לוין: תסתכל מה היה בכנסת ה-18 וה-17 באותו עניין, באותו נושא.

משה גפני: אסתכל מה שהיה.

משה גפני: א', אנחנו לא מסכימים לכל התהליך הזה.

משה גפני: עם כל הכבוד, כשעושים ועדה משותפת בנושא כזה, כמו חוק יסוד: משאל עם, אצלנו זה נושא עקרוני ואנחנו מבקשים להיות חברים בוועדה.

משה גפני: אנחנו לא צריכים ממלא מקום.

משה גפני: אנחנו מוותרים על ממלא המקום, זה לא עושה לנו שום דבר.

יריב לוין: אין בעיה, זכותכם.

יריב לוין: אני לא מכריח אתכם.

משה גפני: אנחנו יכולים לבוא לדיונים בוועדה - - -

יצחק הרצוג: אני רציתי אחד ואחד.

יריב לוין: חבר הכנסת הרצוג זה כבר לא יהיה, ולא מכובד גם.

יריב לוין: יש סיכומים, צריך לעמוד בהם גם כשהם לא נוחים.

יצחק הרצוג: - - - אני רציתי אחד ואחד - - -

יריב לוין: בסדר, גם אני רציתי משהו.

יריב לוין: הגענו לפשרה, צריך לקיים אותה ולכבד אותה, אני חושב.

יריב לוין: זה הפך לשיטה כאן, שהסכמות נעלמות ברגע שנכנסים - - -

יצחק הרצוג: הן לא נעלמות, אני עומד מאחורי ההסכמות.

יצחק הרצוג: אבל אני מקשיב לחבר ואומר שאפשר קצת להתפשר בחיים, זה הכול.

יריב לוין: חבר הכנסת חנין, בדקו וחבר הכנסת חנא סוייד לא חבר בוועדת החוקה ולכן זה לא אפשרי.

דב חנין: חבר הכנסת אברהים צרצור - - -

יריב לוין: זה לא חשוב.

יריב לוין: מי שיכול להיות ממלא מקום זה חבר בוועדה, לא חשוב מטעם איזו מפלגה.

דב חנין: קודם כול, זה כן חשוב.

דב חנין: קצת סבלנות, ידידי יושב-ראש הקואליציה.

דב חנין: הטענה שלי היא שכיוון שחבר הכנסת צרצור הוא חבר מטעם סיעת חד"ש בוועדת החוקה, ניתן שיהיה לו ממלא מקום מטעם סיעת חד"ש.

דב חנין: זו טענה.

יצחק הרצוג: שיהיה מוזמן קבוע.

יריב לוין: להבנתי, התשובה היא לא.

יצחק הרצוג: הם התחלפו עם כלכלה.

<ארבל אסטרחן: אז הוא יכול להיות ממלא מקום, לא מישהו מהסיעה שנתנה לו את המקום, כי זה שמי.

יריב לוין: זה שמי.

יריב לוין: חבר הכנסת חנין, אתה יודע את זה יותר טוב ממני הרי.

יריב לוין: חבר הכנסת גפני, סליחה.

משה גפני: אני עובר על הסיעות שמרכיבות את הוועדה המשותפת שאתם מציעים.

משה גפני: אנחנו סיעה של שבעה חברים, ובוועדה יש חברים מסיעות של שלושה חברים ושל שישה חברים.

משה גפני: זה פשוט לעוות את כל העניין של הוועדה.

משה גפני: אם היינו אומרים שאנחנו מוותרים על הנושא הזה או שאנחנו לא מעוניינים או שאנחנו מוכנים שמישהו אחר יהיה - זה חשוב לנו מאוד, אצלנו זה נושא עקרוני.

משה גפני: כל הזמן היינו בדיונים מהסוג הזה.

משה גפני: זה פשוט לעוות את הצורה שבה מקימים ועדה משותפת.

משה גפני: אני לא רוצה להציע שזה יהיה בוועדת החוקה, לא מתערב.

משה גפני: מקובל שיש ועדה משותפת.

משה גפני: אבל אם זה היה בוועדת החוק, לנו יש חבר בוועדת החוקה.

משה גפני: אני לא בא להציע את זה, אני מסכים שמקובל בכנסת פעמים רבות שעושים ועדה משותפת, וזה בסדר.

משה גפני: תמיד בוועדה משותפת הלכו לקראת אלה שהיו מאוד מעוניינים בעניין הזה, במיוחד כאשר מדובר על סיעה שיש כמה סיעות שהן יותר קטנות ממנה והן נמצאות בתוך הוועדה הזאת.

משה גפני: הסיכומים שלך עם חבר הכנסת הרצוג הם מאוד מכובדים בעיניי, זה בסדר גמור.

משה גפני: לא בא בחשבון מבחינתנו.

משה גפני: אתה לא יכול לסכם, ולא חבר הכנסת הרצוג, דבר כזה כשאנחנו בחוץ.

משה גפני: אני גם לא יבוא אליו בטענות, הוא צריך לייצג אותנו.

משה גפני: המציאות היא שאתה משאיר את זה על עשרה חברים, אתה לא מגדיל את זה ל-12.

משה גפני: יכול להיות שאם היית מגדיל את זה היית פותר את הבעיה.

משה גפני: אז מה אם סיכמת אתו?

משה גפני: אז בגלל זה אנחנו צריכים להיות בחוץ?

משה גפני: זה נקרא שאנחנו מפרים סיכומים, שהסיכומים נעלמים?

משה גפני: אתה יודע, ואמרנו את זה, לגבינו הסיכום בעניין הזה שאנחנו בחוץ איננו סיכום.

משה גפני: אנחנו לא מסכימים לזה.

יריב לוין: חבר הכנסת גפני, יש לאופוזיציה ארבעה נציגים.

יריב לוין: אני הייתי שמח שאחד מהם יהיה נציג של סיעתכם.

יריב לוין: אבל יש באופוזיציה כמה כוחות ותמיד, בכל הוועדות שהקמנו – כולן, בלי יוצא מן הכלל, כמו שזה קורה לפעמים בקואליציה - יש סיעות שלא יכולות להיות מיוצגות כי אין מקום לכולם.

משה גפני: בסדר, אבל זה לא המקרה.

יריב לוין: לו היו לכם 12 מנדטים היית צודק, אבל מאחר שאין לכם 12 מנדטים - - -

משה גפני: לא הבנתי.

משה גפני: לתנועה יש 12 מנדטים?

יריב לוין: הקואליציה, יש לה שישה נציגים ולאופוזיציה ארבעה והיתה איזושהי חלוקה.

יריב לוין: החליטו באופוזיציה שהפעם הגיעה תורה של סיעת מרצ - -

משה גפני: אני מכבד את זה.

יריב לוין: - - שבאופן יחסי היתה פחות מיוצגת בוועדות אחרות, ואני מסכים לזה.

יריב לוין: זה נציג של הגוש החרדי, היה ראוי שיהיה גם נציג של הגוש של שלוש המפלגות שמכונות "המפלגות הערביות" - -

משה גפני: אבל עם כל הכבוד לגוש החרדי - - -

יריב לוין: - - ולכן אני חושב שהחלוקה היא מאוזנת, צודקת ונכונה, למרות שאי אפשר להשביע את רצון כולם.

יריב לוין: אין מה לעשות.

משה גפני: עם כל הכבוד לגוש החרדי, המושג הזה לא מוכר לי בכלל.

משה גפני: העמדה של ש"ס והעמדה של יהדות התורה היא לא אותה עמדה בנושא של משאל עם.

יריב לוין: אגב, למדתי את המושג הזה אתה יודע מתיך.

יריב לוין: גם אני לא הכרתי אותו עד שהצבענו על הוועדה לבחירת שופטים.

יריב לוין: שם למדתי עליו לראשונה.

יריב לוין: אז הוא עובד, הוא כנראה קיים.

יריב לוין: גם אני לא ידעתי שהוא קיים.

משה גפני: שם היה אנטי, לא היה בעד.

יריב לוין: לא ידעתי שהוא קיים, אני מודה.

משה גפני: אז תדע.

משה גפני: זה בכלל לא - - -

יריב לוין: אז אני לומד.

יריב לוין: אני גם משתדל ללמוד, להשכיל.

משה גפני: אתה תלמד גם מחברי הליכוד, שהשתייכו בעניין הזה - - -

יריב לוין: אני לומד מכולם, חבר הכנסת גפני.

יריב לוין: אני מיישם את מה שאני לומד בכל מקום לפי הקונטקסט הרלוונטי.

משה גפני: יריב, אני מציע לך כבר כמה פעמים לא להביא את הדוגמה הזאת.

משה גפני: זאת לא דוגמה אמיתית.

משה גפני: אני מבקש שתגדיל את הוועדה ל-12.

משה גפני: אני מבקש.

משה גפני: לא העמדה של כל חברי האופוזיציה ושל כל חברי הקואליציה היא בדיוק אותה עמדה.

משה גפני: אנחנו מבקשים להיות בוועדה הזאת.

משה גפני: אם לא – בסדר, אנחנו לא יכולים לעשות שום דבר.

משה גפני: ממלא מקום אנחנו לא מבקשים, מכיוון שכל חבר כנסת יכול לבוא לדיוני הוועדה ולממלא מקום אין זכות הצבעה.

יריב לוין: מאה אחוז.

יריב לוין: תודה רבה.

יצחק הרצוג: גפני, אני הצעתי – ואני באמת מכבד מאוד את חבר הכנסת מקלב – שיהיה ממלא מקום שלי ויכול להיות שבהצבעות אתן לו, כי הדעות שלנו לא רחוקות.

יצחק הרצוג: אני מציע שיהיה ממלא מקום שלי מטעם ועדת הכנסת.

אורי מקלב: אני מציע שתהיה ממלא מקום שלי.

אורי מקלב: מה דעתך להפוך את זה פעם אחת?

יריב לוין: חבר הכנסת מקלב, תודה.

יריב לוין: בבקשה, ארבל.

<ארבל אסטרחן: בעניין שהעלה חבר הכנסת חנין בעניין חד"ש, אני רוצה לציין שחבר הכנסת צרצור יושב בוועדת החוקה על חשבון חד"ש, לכן הוא יהיה חבר בוועדה המשותפת.

<ארבל אסטרחן: ולפי התקנון, אם הוא נעדר יכול למלא את מקומו חבר מסיעת חד"ש.

יריב לוין: כן, אבל לא כממלא מקום רשמי.

יריב לוין: זה ברור לחלוטין.

יריב לוין: אין שאלה.

<ארבל אסטרחן: לכן לא צריך ממלא מקום.

יריב לוין: בשביל זה לא צריך אותנו ולא צריך שום דבר.

יריב לוין: זה ברור.

<ארבל אסטרחן: קודם חבר מסיעתו של צרצור, מרע"מ, ואם לא נמצא אף אחד מסיעתו יכול חבר - - -

יריב לוין: ברור.

יריב לוין: חבר הכנסת מקלב, בקצרה, אם יש לך מה להוסיף על הדברים הברורים שאמר חבר הכנסת גפני.

אורי מקלב: אין לי מה להגיד, אני רק שואל שאלה.

אורי מקלב: אני שואל אם אין סדר בדיוני ועדת הכנסת.

אורי מקלב: אני לא חבר הרבה שנים בוועדת הכנסת, אני חבר צעיר בוועדת הכנסת.

אורי מקלב: אני שואל: האם אין סדר?

אורי מקלב: דהיינו, זה שרירותי?

אורי מקלב: מי מחליט – יושב ראש הוועדה, יושב ראש הקואליציה?

יריב לוין: מי שמחליט זו הוועדה.

יריב לוין: מביאים לה הצעה והיא מצביעה, כמו שקיים בכל ועדה אחרת.

יריב לוין: חבר הכנסת מקלב, הוועדה הזאת מנוהלת כמו שנוהלה תמיד, כמו שהיתה בקדנציה הקודמת כשהשתתפת כאן באין-ספור הצבעות וכמו שהיתה - - -

אורי מקלב: לא היה תקדים שלא היתה הסכמה באופוזיציה או בקואליציה.

אורי מקלב: לא היה על זה דיון באופוזיציה.

יריב לוין: אוקיי.

יריב לוין: אני לא אחראי על ניהול האופוזיציה, חבר הכנסת מקלב.

יריב לוין: הנושא היה על סדר היום מזמן, הוא לא בא בהפתעה.

יריב לוין: הוא נדחה על-ידי שלוש פעמים לצורך תיאומים פנימיים של האופוזיציה.

יריב לוין: די, יש גם איזשהו גבול.

יריב לוין: רבותי, תודה רבה.

יריב לוין: אני עובר - - -

אורי מקלב: רק שניה, יריב.

יריב לוין: חבר הכנסת מקלב, אי-אפשר.

יריב לוין: באמת, די.

אורי מקלב: 15 שניות.

יריב לוין: משפט אחרון.

אורי מקלב: הבנת אותי ומיד ענית.

אורי מקלב: אני בכל אופן שואל: כשאין הסכמה באופוזיציה, איך - - -?

יריב לוין: אסביר לך בדיוק מה קורה.

יריב לוין: היושב-ראש מביא הצעה והוועדה מצביעה, כמו שזה תמיד.

אורי מקלב: אני פונה לארבל.

אורי מקלב: אני שואל: האם כשאין שום הסכמות באופוזיציה - - -?

אורי מקלב: אני גם מודיע לך מכאן ואילך שאין שום הסכמות באופוזיציה.

יריב לוין: זה לא חדש.

יריב לוין: זה גם למדתי ביום שלישי האחרון.

יריב לוין: אל תדאג.

יריב לוין: חבר הכנסת מקלב, את הנזק שעשיתם, שבימי שלישי אין סדר יום מליאה, כבר עשיתם.

משה גפני: - - -

יריב לוין: תודה.

יריב לוין: אני עובר להצבעה.

יריב לוין: מי בעד הרכב הוועדה כפי שהקראתי קודם?

יריב לוין: מי נגד?

יריב לוין: בעד – 12

יריב לוין: נמנעים – אין

יריב לוין: 12 בעד, שניים נגד.

יריב לוין: ההרכב אושר.

יריב לוין: אני עובר לנושא הבא על סדר היום והוא קביעת ועדה לדיון בהצעה לסדר היום בנושא: הזכייה בפרס נובל ובריחת המוחות מישראל, הצעת חבר הכנסת שמעון אוחיון וקבוצת חברי כנסת.

יריב לוין: היו הצעות להעביר את הנושא לדיון בוועדת החינוך, התרבות והספורט או לוועדת המדע והטכנולוגיה.

יריב לוין: אני מבין שחבר הכנסת אוחיון רצה להעביר את הדיון לוועדה משותפת, אבל אני חושב שהעניין הזה מיותר לחלוטין.

יריב לוין: אני מציע להעביר את ההצעה לוועדת החינוך, שהיא הוועדה הרלוונטית, אלא אם יש לך התייחסות.

יריב לוין: בבקשה.

משה גפני: אדוני היושב-ראש, זה נושא שנדון בוועדת המדע והטכנולוגיה.

משה גפני: גם היום אנחנו מקיימים דיון דומה עם המדענים הראשיים.

משה גפני: ההצעה שהיתה במליאת הכנסת היתה ועדת המדע.

משה גפני: אני לא הייתי, אבל שמעון אוחיון הציע ועדת החינוך או ועדה משותפת.

משה גפני: זה ממש ועדת המדע.

יריב לוין: מאה אחוז.

יריב לוין: אני מוכן, אם אתה רוצה, לתת לכם שבוע לשבת - אתה, יושב-ראש ועדת החינוך וחבר הכנסת אוחיון – ולהגיע להסכמה.

יריב לוין: אבל הזאת לא יכולה להיות ועדה משותפת, כי זה אבסורד.

אברהם מיכאלי: הוא הציע חינוך ואני הצעתי מדע.

יריב לוין: אני מציע שתידברו ביניכם.

יריב לוין: דרך אגב, אפשר להחליט שמעבירים את הדיון לוועדת החינוך אבל מקיימים ישיבה משותפת של שתי הוועדות.

יריב לוין: אתם יכולים למצוא את הפתרון בדרך שלכם בקלות.

יריב לוין: אני עובר לנושא הבא, והוא: קביעת ועדה לדיון בהצעת חוק התורמים למדינת ישראל, התשע"ג-2013, מס' פ/1596.

יריב לוין: היו כל מיני הצעות – ועדת המדע, שממשיכה להיות רלוונטית לכל הנושאים, גם הוועדה לבחינת בעיית העובדים הזרים.

יריב לוין: המלצת הלשכה המשפטית היא להעביר את ההצעה לוועדת העבודה, והבריאות ואני חושב שכך צריך לעשות, אלא אם יש למישהו הערה אחרת.

יריב לוין: מי בעד?

יריב לוין: מי נגד?

יריב לוין: מי נמנע?

יריב לוין: בעד – 11

יריב לוין: נמנעים – 1

יריב לוין: 11 בעד, נגד – אין, נמנע אחד.

יריב לוין: חבר הכנסת גטאס נמנע.

יריב לוין: הנושא הזה אושר.

יריב לוין: אני עובר לנושא הבא: איוש ממלא מקום קבוע בוועדת החוץ והביטחון.

יריב לוין: על-פי הסיכומים שהיו בתחילת הקדנציה לגבי הרכב הוועדות, יש מקום נוסף של ממלא מקום ששייך לסיעת הליכוד-ישראל ביתנו, ועל פי הסיכומים הפנימיים שלנו עם סיעת יש עתיד אני מבקש למנות על המכסה הזאת את חברת הכנסת עליזה לביא.

יריב לוין: מי בעד?

יריב לוין: מי נגד?

יריב לוין: מי נמנע?

יריב לוין: בעד – 9

יריב לוין: נמנעים – 2

יריב לוין: תשעה בעד, נגד – אין, שני נמנעים.

יריב לוין: תודה.

יריב לוין: אני עובר לנושא האחרון: בקשת יו"ר ועדת העליה, הקליטה והתפוצות להעברת הצעה לסדר היום בנושא התגברות האנטישמיות בסידני מוועדת הפנים והגנת הסביבה לדיון בוועדת העלייה, הקליטה והתפוצות.

יריב לוין: אני מבין שלבקשה הזאת יש הסכמה של יושבת-ראש ועדת הפנים, היא גם נכונה באופן מהותי ולכן אני מציע לאשר אותה.

יריב לוין: מי בעד?

יריב לוין: מי נגד?

יריב לוין: מי נמנע?

יריב לוין: בעד – פה אחד

יריב לוין: הבקשה נתקבלה.

יריב לוין: בעד – פה אחד, נגד – אין, נמנעים – אין.

יריב לוין: הבקשה אושרה.

יריב לוין: תודה רבה, הישיבה נעולה.